text: C-reaktivt protein
  
  publiceret: 2009-01-29 13:01:34+01:00
  C-reaktivt protein, (1. led efter pneumokokkers C-polysaccharid, som proteinet reagerer med), CRP, protein, som fremkommer i blodet i forøget mængde under akut og kronisk inflammation som et såkaldt akutfase-protein. Den forøgede dannelse af CRP er udløst af forøget dannelse af cytokiner som led i en inflammatorisk proces. Forhøjet sænkningsreaktion (SR) fremkommer ad samme vej pga. tilstedeværelsen af andre akutfase-proteiner, men først efter mange dage, mens stigningen i CRP fremkommer i løbet af ca. 12 timer. Forhøjelse af CRP til op mod tidobbelt værdi forekommer ved bakterielle infektioner, mens der ved virusinfektioner findes ingen eller kun lav stigning.
  Bestemmelse af CRP, som kan ske på få minutter, foretages af mange alment praktiserende læger, fordi der derved skabes mulighed for straks at sondre mellem harmløse, akutte virusinfektioner og akutte bakterielle infektioner, fx bihule- og lungebetændelse. Undersøgelse af CRP er desuden værdifuld ved kontrol af kronisk inflammation, fx kronisk leddegigt og polymyalgi.